Vroue deur unieke inisiatief bemagtig | Netwerk24
Vroue deur unieke inisiatief bemagtig
Veertig vroue van Saldanha kry praktiese opleiding in die boubedryf danksy die ontwikkelaars van die nuwe Welgedaan-behuisingsontwikkeling.Foto:
Altesaam 40 vroue van Saldanha pas, meet en bou nou danksy ’n inisiatief deur die ontwikkelaars van die nuwe Welgedaan-behuisingsontwikkeling.
“Ons het besluit indien die vroue bereid is om te leer, is ons bereid om vir hulle die praktiese opleiding te gee wat hulle nodig het,” sê Patrick Myburgh, projekbestuurder van D2SA Property Developers, wat genader is om vroue te help wat opleiding in die boubedryf wil ontvang.
Aanvanklik was die idee om 10 of 11 vroue op die bouperseel te akkommodeer, maar later is besluit om al 40 praktiese ervaring te gee.
Professionele ambagsmanne is gekry om die vroue oor bouwerk, die lê van teëls en verfwerk te leer.
Die vroue staan glo vir niks terug nie, werk met ywer en spit selfs.
Volgende Februarie sal die vroue hul sertifikate ontvang as bewys dat hulle die mees basiese vaardighede van bouwerk bemeester het.
Die hoop is dan om na verskeie vennote uit te reik om die vroue te help om permanente werk te vind.
“Die vroue staan vir niks terug nie. Die boubedryf is ’n moeilike bedryf om in te werk – die ure is lank en jy is heeldag aan die wind en weer blootgestel, maar die vroue is nie bang nie en draf die uitdaging kaf,” verduidelik Ben le Roux, wat ’n kontrakteur vir die projek is.
Die vroue help om huise en woonstelle in Saldanha as deel van hul praktiese opleiding te bou.